
Egy valóra vált álom - Bioszentandrás sikertörténete

Kulcsszavak: Hernádszentandrás; BioSzentandrás; biogazdálkodás
Létezik az abaúji térségben egy 445 lelkes kis falu, melynek az életét a biogazdálkodás teljesen megváltoztatta. A térség munkaerő-piaci oldalról nézve régóta haldoklik. Hosszú évekbe került, mire az ökológiai termesztés formájában olyan releváns választ találtak erre a problémára, amely hosszú távon és fenntartható módon tud foglalkoztatási keretet biztosítani azoknak az embereknek is, akik alulkvalifikáltak. A biokultúra jótékony hatása a településre nézve, hogy jelentősen hozzájárul az egyének és a közösség sikeres működéséhez, hiszen az elért eredmények mellett ("BioSzentandrás"-brand) megmozgatta a civil szférát is, melynek következtében a faluban nem találni olyan portát, amelyet ne művelne a tulajdonosa.
Dolgozatomban a magyarországi biogazdálkodás helyzetét, szerepét és hatásait tanulmányozom Hernádszentandrás példáján keresztül. Azt kívánom bebizonyítani, hogy a halmozottan hátrányos helyzetű térségek is képesek versenyképes vállalkozás kialakítására, amennyiben felismerik a lehetőségeiket, majd megfelelő hozzáállással, elszántsággal, szorgalommal és cselekvéssel tesznek azért, hogy kihasználják az erőforrásaikat.
A dolgozatom főbb témakörei:
· Az ökológiai gazdálkodás gyakorlata Hernádszentandráson
· Arculatváltás egy térségi brand kialakítása érdekében
· "BioSzentandrás" küldetésének, jövőképének és stratégiájának bemutatása
Dolgozatomban a téma vizsgálatához többféle módszert fogok alkalmazni. A biogazdálkodás alaposabb megvilágításához strukturált interjút készítek az Ökonómiai Mezőgazdasági Kutató Intézet munkatársával. Szóbeli interjúkat készítek a hernádszentandrási biogazdálkodás megalkotójával és résztvevőivel annak érdekében, hogy képet kapjunk arról, milyen út vezetett ahhoz, hogy 2013-ban átvehették Párizsban az Európai Territoria Innovációs Díjat.
 



